Kristen Touborg (SF), 2003-04-22:
Ministeren begyndte jo med et stort tillykke til undertegnede.
Der er altid grund til at høre godt efter, når en Venstreminister begynder på den måde, og det gjorde jeg så også.
Det store tillykke skulle ses som en genvunden interesse for landdistrikterne.
Så må jeg desværre skuffe ministeren med at sige, at der har ministeren ikke hørt godt nok efter i de tidligere år.
Jeg skal undskylde ministeren på den måde, at da var ministeren måske ikke helt så interesseret i landdistrikterne, dengang ministeren ikke var minister, men menigt folketingsmedlem.
For havde ministeren nu været mere interesseret i landdistriktsområdet, ville ministeren have vidst, at SF har lavet adskillige gode aftaler med bl.a. Venstre, De Konservative og Dansk Folkeparti, dengang der sad en regering af en anden farve.
Altså er det ikke et spørgsmål om en genvunden interesse, men om en interesse, der har været der hele tiden.
Nej, forholdene er i virkeligheden helt anderledes,
vil jeg sige til ministeren.
Jeg synes, det er tankevækkende, at Venstre og De Konservative var langt mere forstående over for landdistrikterne og udkantsregionernes problemer som opposition, end de er som regering.
I de seneste 6-7 år har vi faktisk lavet adskillige gode vedtagelser her i Folketinget, som har pålagt den daværende regering at tage nogle initiativer, som de en gang imellem var enige i, men også nogle gange langtfra var enige i, men som de alligevel syntes, at de blev nødt til at være med til, i hvert fald en del af dem.
Men det er åbenbart et overstået kapitel nu, da man selv er kommet til at sidde for bordenden.
Det har vi bl.a. set ved, at man har fjernet en række budgetmidler vedrørende det vedvarende energiområde, hvad der har kostet mange arbejdspladser i udkantsområdet
, idet det især er her, at sådanne virksomheder og institutioner er beliggende.
Jeg kan bare i den forbindelse henvise til f.eks. Folkecenteret for Vedvarende Energi i Thy.
Nej, tværtimod bør staten gå foran og være med til at skaffe et Danmark i balance.
For det første må vi fortsætte og intensivere udflytningen af statslige arbejdspladser til provinsen.
Eksempelvis bør en række af de forskningsinstitutioner, der er knyttet til fødevaresektoren, på sigt kunne placeres andre steder end i København.
Det må være muligt i endnu større grad og i takt med indførelsen af den nye it-teknologi at placere større eller mindre dele af de videregående uddannelser rundtomkring i landet. Ikke bare for at skabe udvikling og synergi i de mindre samfund, men også for at give landdistrikternes uddannelsesniveau et tiltrængt løft. Men regeringen og Folketinget har især et ansvar for, at vi giver kommuner og amter i de tyndtbefolkede områder et ordentligt økonomisk råderum.
Jeg skal medgive, at regeringen har hævet puljen, som gives til de allersvageste kommuner, men sagen er vel, at der måske er op imod 70-80 kommuner, som står i en fuldstændig håbløs situation, fordi man ikke kender det økonomiske råderum i fremtiden.
Jeg vil godt fremhæve her, at det, ikke mindst når man tænker på eksempelvis en kommune som Nakskov, som får 43 pct. af sin finansiering via tilskud til udligningsordningerne, er en skandale, at regeringen kunne løbe fra sit løfte om en reform af tilskuds- og udligningssystemet.
Så jeg håber, at Kommunaludvalgets studietur til Vestlolland i slutningen af den her måned kan få skæl til at falde fra regeringsflertallets øjne, så det kan se, hvad der er af problemer.
Det er da utroligt, at skabelsen af op imod 1.000 arbejdspladser i området i virkeligheden giver færre tilskud og bidrag fra udligningsordningerne, således at serviceniveauet, som i forvejen er lavt, skal skæres endnu mere.
Når vi ser på amterne i de typiske udkantsområder, gælder det også, at der er kolossalt store problemer, og her vil en sammenlægning af sådanne amter altså ikke give nogen løsning på problemet. Min tid er ved at være udløbet i første omgang, så jeg skal afslutningsvis på vegne af SF, Socialdemokratiet, Det Radikale Venstre og Kristeligt Folkeparti fremsætte følgende: Forslag til vedtagelse
»Folketinget understreger vigtigheden af, at der skabes arbejdspladser og udvikling i alle områder af Danmark.
Derfor skal arbejdet med udflytning og oprettelse af relevante statslige arbejdspladser fortsættes og intensiveres, som vedtaget af et enigt Folketing den 23. februar 2001.
Der skal derudover sikres statslig medfinansiering af godkendte projekter i det jysk-fynske samarbejde og tilsvarende projekter i Storstrøms og Vestsjællands Amter samt på Bornholm i finanslov 2004, ligesom statslig medfinansiering af strukturprojekterne under EU's Landdistriktsprogram genindføres. Regeringen pålægges inden udgangen af 2003 at udarbejde en redegørelse til Folketinget, der analyserer konsekvenserne af udviklingen af detailhandelens betydning for indkøbsmulighederne og livet i landdistrikterne og de mindre bysamfund.«